Wilhelm Meisters læreår

Wilhelm Meisters læreår (tysk Wilhelm Meisters Lehrjahre) er en roman av den tyske forfatteren Johann Wolfgang von Goethe som kom ut første gang i årene 1794–1796. Romanen er en av den tyske litteraturens mest innflytelsesrike dannelsesromaner. 

 Om Wilhelm Meisters læreår 

Goethe startet manuset om «Wilhelm Meister» allerede i 1777, da under tittelen Wilhelm Meisters theatralische Sendung (som ble gjenoppdaget i 1911). Da hadde han erfaring fra Sturm und Drang-perioden (som for Goethe var kort) og noen år i hoffet ved hertugdømmet Weimar. Oppgavene han fikk ved hoffet i Weimar virket hemmende på hans dikteriske åre, men han så samtidig at erfaringene ved hoffet var nyttige for ham i hans personlige utvikling. 

I dag har romanen, sammen med fortsettelsen, fått status som et verdenslitteraturens berømte verker og påvirket mange andre romaner som Mannen uten egenskaper av Robert Musil og vært viktig for gjenoppbygging av Tyskland etter gjenforeningen i 1990.   

Romanen er inndelt i bolker kalt «bøker».

 Handling 

Romanen handler om Wilhelm Meisters liv og dannelsesutvikling. I begynnelsen av romanen møter man den nysgjerrige og holdningsløse Wilhelm som kun er opptatt av to ting: skuespillerinnen Mariane, som han er forelsket i, og scenekunsten, som han er dypt fascinert av. Dette irriterer hans far, som ønsker at sønnen skal ta seg sammen og bli en god borger som kan gå i sin fars fotspor når han en dag skal ta over familiebedriften. Men Wilhelm velger å forlate det trygge hjemmet og vie seg til teateret, som blir rammen for hans dannelsesreise og åpner opp en ny og friere verden for ham. Underveis i romanen møter han imidlertid på en rekke personer som blir hans læremestere på ulike felt i livet, og på slutten av fortellingen har han utviklet seg fra å følge sine egne ideer blindt, til å bli en mer karakterfast person som har forstått at «idealitet og virkelighetssans lar seg forene i menneskelig harmoni».

 Norske oversettelser 
I 1937 ga Gyldendal forlag ut Wilhelm Meisters læreår. Første bind; boken var oversatt av Alf Harbitz. Dette første bindet inneholdt bok 1–4. I 1938 ga Gyldendal ut Wilhelm Meisters læreår. Annet bind. Bakerst i Annet bind har forlaget inntatt følgende merknad:«I denne utgave av «Wilhelm Meisters læreår» er sjette bok, «En skjønn sjels bekjennelser», ikke tatt med. Noen linjer her og der, som hentyder til sjette bok, er strøket.»Andrebindet som ble utgitt i 1938 inneholder kun bok 5 og 7.

I 2003 ga Aschehoug ut Sverre Dahls nyoversettelse av verket. Denne utgivelsen inneholder bøkene 1–8.

 Goethes oppfølger 
På 1820-talet skrev Goethe en oppfølger, Wilhelm Meisters Wanderjahre (norsk: Wilhelm Meisters vandringsår).

 Opera og filmatiseringer 

 Opera 
Wilhelm Meisters læreår er forelegget til operaen Mignon av den franske komponisten Ambroise Thomas (1811–1896).

 Lieder 
Flere komponister har tonesatt diktet Kennst du das Land? wo die Citronen blühn, som i romanen fremføres av italienske Mignon – en tragisk kvinneskikkelse som er forelsket i Wilhelm, men som lengter tilbake til Italia i den grad at hun svinner hen og dør. Blant komponistene som har satt toner til Goethes dikt er – foruten Ambroise Thomas – Ludwig van Beethoven, Robert Schumann og Hugo Wolf. 

 Spillefilmer 
 1915: Mignon , regissert av Alexander E. Beyfuss, med House Peters i hovedrollen som Wilhelm Meister
 1975: Falsche Bewegung, regissert av Wim Wenders – denne filmen forholder seg ganske fritt til Goethes roman
 1996: Mignon . regissert av Pierre Jourdan, med Alain Gabriel i hovedrollens om Wilhelm Meister

 Referanser 

Kategori:Tyske romaner
Wilhelm Meisters læreår
Kategori:Bøker fra 1796
Kategori:Bøker oversatt til norsk